অবশেষে আমাদের প্রতীক্ষিত সাক্ষাতের জন্য রওয়ানা হলাম মেহিকো থেকে আমি এবং বন্ধু আনিস। ঢাকা বিমানবন্দরে এসে যখন পৌঁছুলাম, দেখি রফিক আমাদেরকে রিসিভ করার জন্য হাজির। বিমানবন্দর থেকে বেরোনো মাত্রই রফিক কাকে যেন ফোন করে আমাকে তার ফোনটা ধরিয়ে দিল কথা বলার জন্য। ওপার থেকে ভেসে এলো নরম্যানের কণ্ঠ: Razu, Bienvenido a Dhaka, estamos esperando a verte (রাজু, ঢাকায় স্বাগতম। আমরা তোমাকে দেখার অপেক্ষায় আছি)। কী রসিকতারে বাবা! যেখানে কিনা আমার দেশে তাকে স্বাগত জানাবার কথা, উল্টো অতিথিই আমাকে আমার দেশে স্বাগত জানাচ্ছে! বোর্হেসীয় ধরনে তিনি যে বিপ্রতীপ রসের স্রষ্ট্রা এই স্বাগতবচন যেন তারই এক নমুনা হয়ে উঠলো। টুকটাক আরও সৌজন্য বিনিময়ের পর আমরা গাড়িতে উঠে বসলাম। রফিককে বললাম, আমার দেশে এক বিদেশি আমাকে স্বাগতম জানাচ্ছে। এবার বুঝুন রসিকতাটা। ঢাকার ট্র্যাফিক জ্যামের মধ্যে আমরা হাসতে হাসতে হৃদয়ে পাল তুলে এগিয়ে যাচ্ছি নরম্যানের দিকে। পরে মেলামেশা করে দেখেছি রসিকতা আর সিরিয়াসনেস– বোর্হেসের অলংকারিক শৈলীর মতোই-তার ব্যক্তিত্বে পরস্পর আলিঙ্গনাবদ্ধ হয়ে আছে মৈথুনরত যুগলের মতো।